CELEX: 62017TN0732
Language: sk
Date: 2017-10-27 00:00:00
Title: Vec T-732/17: Žaloba podaná 27. októbra 2017 – Dreute/Parlament

15.1.2018   
            
            
               SK
            
            
               Úradný vestník Európskej únie
            
            
               C 13/25
            
         Žaloba podaná 27. októbra 2017 – Dreute/Parlament
   (Vec T-732/17)
   (2018/C 013/39)
   Jazyk konania: francúzština
   
      Účastníci konania
   
   
      Žalobca: Olivier Dreute (Brusel, Belgicko) (v zastúpení: L. Levi a A. Blot, avocats)
   
      Žalovaný: Európsky parlament
   
      Návrhy
   
   Žalobca navrhuje, aby Všeobecný súd:
   
               —
            
            
               vyhlásil túto žalobu za prípustnú a dôvodnú,
            
         v dôsledku toho,
   
               —
            
            
               zrušil rozhodnutie Generálneho sekretariátu Európskeho parlamentu z 30. januára 2017 o preradení žalobcu z Kancelárie predsedu Európskeho parlamentu do Generálneho riaditeľstva pre parlamentné výskumné služby – Riaditeľstvo knižnice Európskeho parlamentu s účinnosťou od 17. januára 2017,
            
         
               —
            
            
               zrušil rozhodnutie menovacieho orgánu z 20. júla 2017 o zamietnutí sťažnosti žalobcu z 28. apríla 2017,
            
         
               —
            
            
               v prípade potreby zrušil rozhodnutie Generálneho sekretariátu z 12. júla 2017 o preložení žalobcu v záujme služby do Komisie od 24. mája 2017 do 31. decembra 2017, lebo toto rozhodnutie je dôsledkom rozhodnutí z 30. januára 2017 a 20. júla 2017,
            
         
               —
            
            
               priznal sumu do výške 20 000 eur z titulu náhradu škody za spôsobenú nemajetkovú ujmu,
            
         
               —
            
            
               zaviazal žalovaného na náhradu všetkých trov konania.
            
         
      Dôvody a hlavné tvrdenia
   
   Na podporu svojej žaloby žalobca uvádza päť žalobných dôvodov.
   
               1.
            
            
               Prvý žalobný dôvod založený na nedostatku právomoci autora napadnutého rozhodnutia, lebo podľa názoru žalobcu príslušným rozhodnúť o jeho preradení na nové pracovné miesto bol úradujúci predseda Európskeho parlamentu, a nie Generálny tajomník Parlamentu.
            
         
               2.
            
            
               Druhý žalobný dôvod uvedený subsidiárne založený na porušení práva byť vypočutý, ako aj rozhodnutia z 24. septembra 2015, PERS-DGD(2015)44042 o reorganizácii v rámci jedného Generálneho riaditeľstva alebo medzi Generálnymi riaditeľstvami.
            
         
               3.
            
            
               Tretí žalobný dôvod uvedený subsidiárne založený na porušení zásady právnej istoty.
            
         
               4.
            
            
               Štvrtý žalobný dôvod uvedený subsidiárne založený na zneužití právomoci.
            
         
               5.
            
            
               Piaty žalobný dôvod uvedený subsidiárne založený na porušení zásady riadnej správy vecí verejných a povinnosti starostlivosti.